Document ID: /roh_data/filtered/Bilingualer_Corpus4.jsonl.gz/1561

Deliberà la missiva tar la nova lescha federala davart il provediment d'electricitad

Il chantun Grischun adatta sias regulaziuns legalas davart il provediment d'electricitad a las novas directivas da la confederaziun. La regenza grischuna ha deliberà la missiva correspundenta tar il relasch d'ina lescha davart il provediment d'electricitad dal chantun Grischun. La finamira è quella da stgaffir ina legislaziun effizienta per exequir las incumbensas che vegnan surdadas da la confederaziun als chantuns. Ultra da quai duain tut las disposiziuns dal sectur dal provediment d'electricitad vegnir reunidas en ina lescha. La nova lescha ha l'intent da proveder il territori chantunal en moda segira, economica e durabla cun electricitad. Il cussegl grond vegn a tractar la fatschenta en la sessiun d'avrigl.

Ils 23 da mars 2007 han las chombras federalas deliberà la lescha davart il provediment d'electricitad. Questa lescha regla il provediment d'electricitad svizzer ed è entrada en vigur bunamain dal tuttafatg il 1. da schaner 2008. Excepziuns èn las disposiziuns davart il dretg d'access a la rait per consumentas grondas e per consuments gronds sco er l'indemnisaziun per cuvrir ils custs da la furniziun d'electricitad che vegn producida cun energias regenerablas. Questas disposiziuns èn entradas en vigur il 1. da schaner 2009. La lescha federala davart il provediment d'electricitad deleghescha differentas incumbensas als chantuns. Per exequir questas incumbensas èsi necessari da relaschar ina legislaziun executiva chantunala che regla ils suandants secturs:

- designar ils territoris da provediment;

- far valair la garanzia da colliaziun en cas da dispita;

- disponer la colliaziun da consumentas finalas e da consuments finals ordaifer il territori da provediment;

- relaschar disposiziuns davart colliaziuns ordaifer la zona da construcziun sco er davart ils custs da talas, sche quels na vegnan betg reglads dal legislatur federal;

- reducir differenzas sproporziunadas tranter las tariffas per utilisar las raits.

La lescha davart il provediment d'electricitad dal chantun Grischun duai entrar en vigur il 1. d'avust 2009.

Gremi: regenza

Funtauna: rg chanzlia chantunala dal Grischun

13.02.2009